謝祁居之惠桃竹杖
作者：周紫芝
朝代：宋

paragraphs: 老翁年少白如玉，初學裹頭雙鬢綠。
一心走覓梨與栗，兩脚登山健如鹿。
中年脚力驚早衰，騰踔安得如兒時。
挾弓持滿走避賊，尚與箭鋒争疾遲。
如今老矣那忍說，七十上身頭似雪。
年來脚力何所似，鈍如罷牛跛如鼈。
先生强欲相扶持，贈我江心桃竹枝。
竹夫人癡不解語，木上座肯行相隨。
况乃柴焰如削鐡，四十九層排玉節。
天公與我山作堂，木落霜空秋九月。
與君共看南山雲，安可一日無此君。